**Tysklands ambassade i Oslo** (tysk: Deutsche Botschaft Oslo) er Forbundsrepublikken Tysklands diplomatiske representasjon i Norge. Den holder til i Oscars gate 45.

Ambassadøresidensen er i Frederik Stangs gate 16.

Avdelinger
----------

Totalt består ambassaden av sju avdelinger.

### Ambassadøren

Vedkommende opptrer på vegne av den tyske stat.

### Politisk avdeling

Jobber med spørsmål knyttet til politisk samarbeid mellom Norge og Tyskland. Stadig viktigere blir samarbeid på et multilateralt plan, og gjelder spesielt saker med tilknytning til EØS, NATO, FN og OSSE. 

### Handelsavdeling

Foruten spørsmål knyttet til næringslivet, handel og økonomi, jobber avdelingen også med energispørsmål, sosialpolitikk, miljø, trafikk, forskning og teknologi. Videre informeres det tyske utenriksdepartement og andre interesserte myndigheter i Tyskland om Norges næringspolitikk.

### Konsulær avdeling

Bistand ytes til tyske borgere i konsulære saker og i nødssituasjoner. En rekke andre tjenester tilbys også, blant annet utstedelse av pass. Ansvarsområdet er hele landet, men i særlige tilfeller, eksempelvis nødssituasjoner, kan også nærmeste honorære konsul yte bistand.

### Kulturavdeling

Innen kultur og utdanning er omfattende utveksling en viktig forutsetning for god kontakt mellom borgere av de to landene, som også er denne avdelingens hovedoppgave. Samarbeid er etablert med en rekke institusjoner i Norge og Tyskland, der Goethe-instituttet i Oslo er viktigste partner. Instituttet har hovedansvar for gjennomføring av tyske kulturarrangementer i Norge og arbeid med å fremme tysk språk i kongeriket. 

### Presseavdeling

Norske medier og norsk offentlighet blir informert om Tyskland fra denne avdelingen. Mediedekning i norsk presse av tyske temaer blir også formidlet til Tyskland. Informasjonsmateriell håndteres her, samt oppdatering av hjemmesider. Informasjonsformidlingen om Tyskland skjer i nært samarbeid med Goethe-instituttet i Oslo. Norske journalister kan bistås med såkalt programhjelp, i forkant av et tysklandsbesøk. 

### Militærattachéstaben

Ledes av forsvarsattachéen ved ambassaden, og har samtidig funksjon som forsvarsteknisk attaché. Personen har militær grad som enten kommandørkaptein eller oberstløytnant. Oppgavene er rådgivning til ambassadøren innenfor saker av militærpolitisk-, militær-, forsvarsteknisk- eller rustningsøkonomisk art. Representerer det tyske forsvaret, Bundeswehr, i møte med norske myndigheter, da særlig forsvarsdepartementet.

Historie
--------

Tyskland hadde konsulat i daværende Kristiania før Norges selvstendighet helt tilbake til 8. februar 1873, da Wilhelm Von Redlich startet sitt virke som konsul. Diplomatisk kontakt ble videreført med et selvstendig Norge i 1905, og Tyskland var blant de aller første til å anerkjenne Norges selvstendighet fra Sverige. Med unntak av krigen og 6 år etter krigen har Tyskland hatt sammenhengende representasjon i Norge. 28. mai 1958 flyttet de inn i dagens ambassadelokaler i Oscars gate 45, fra Munkedamsveien 92.

Fra 1955 ble Norge og Forbundsrepublikken enige om å gjensidig oppgradere sine representasjoner til ambassader, og følgelig bytte ut utsending med ambassadør.

### Liste over utsendinger

| Utsendinger | Fra | Til |
| --- | --- | --- |
| Oscar Stübel | 1906 | 1907 |
| Georg Carl Von Treutler | 1907 | 1911 |
| Alfred Graf von Oberndorff | 1912 | 1916 |
| Gustav Michahelles | 1916 | 1917 |
| Paul von Hintze | 1917 | 1918 |
| Gerhard von Mutius | 1918 | 1920 |
| Edmund Rhomberg | 1920 | 1928 |
| Erich Wallroth | 1928 | 1929 |
| Roland Köster | 1929 | 1931 |
| Ernst von Weizsäcker | 1931 | 1933 |
| Heinrich Rohland | 1934 | 1936 |
| Heinrich Sahm | 1936 | 1939 |
| Curt Bräuer | 1939 | 1940 |
| Georg von Broich-Oppert | 1951 | 1955 |

### Liste over ambassadører

| Ambassadør | Fra | Til |
| --- | --- | --- |
| Georg von Broich-Oppert | 1955 | 1956 |
| Kurt Oppler | 1956 | 1959 |
| Carl von Holten | 1959 | 1964 |
| Heinrich Böx | 1964 | 1966 |
| Richard Balken | 1967 | 1970 |
| Gerhard Ritzel | 1970 | 1974 |
| Otto Heipertz | 1974 | 1978 |
| Edgar von Schmidt-Pauli | 1979 | 1980 |
| Johannes Balser | 1980 | 1985 |
| Harald Hofmann | 1985 | 1992 |
| Helmut Wegner | 1992 | 1996 |
| Wilhelm Schürman | 1996 | 1999 |
| Peter Metzger | 1999 | 2001 |
| Horst Winkelmann | 2001 | 2005 |
| Roland Mauch | 2005 | 2009 |
| Detlev Rünger | 2009 | 2012 |
| Axel Berg | 2012 | 2016 |
| Thomas Götz | 2016 | 2018 |
| Alfred Grannas | 2018 | 2022 |
| Detlef Wächter | 2022 | d.d. |

### DDR og Vest-Tyskland

DDRs tidligere ambassadebygg, som nå benyttes av Norsk-Tysk Handelskammer
DDR (Øst-Tyskland) og Vest-Tyskland hadde begge representasjon i Oslo. Etter Tysklands gjenforening 3. oktober 1990, er det kun én tysk ambassade i Oslo. DDR opprettet diplomatisk representasjon i Oslo 17. januar 1973. Ambassaden åpnet dagen etter i Drammensveien 111B, og første ambassadør ble akkreditert 20. februar 1973. Ambassaden ble offisielt nedlagt 4. oktober 1990. Bygningen ble overtatt av Norsk-Tysk Handelskammer.

### Ambassadører fra DDR

| Ambassadør | Fra | Til |
| --- | --- | --- |
| Peter Hintzmann | 1973 | 1977 |
| Werner Krause | 1977 | 1984 |
| Gerhard Waschewski | 1984 | 1989 |
| Günter Schurath | 1989 | 1990 |

Konsulater
----------

Totalt er den tyske stat representert i Norge med åtte honorære konsuler.

Referanser
----------

1. ↑  Ambassadens avdelinger Arkivert 22. februar 2014 hos Wayback Machine.
2. ↑  Tysk anerkjenning av norsk selvstendighet
3. ↑  Ambassadens historie Arkivert 25. januar 2015 hos Wayback Machine.
4. ↑  Michael F. Scholz: DDR-Norwegen: Politische, ökonomische kulturelle Beziehungen 1949-199, side 98
5. ↑  DDRs arkiv i Berlin
6. ↑  «Unsere Honorarkonsuln» **(tysk)**. Auswärtiges Amt - Deutsche Botschaft Oslo. Besøkt 21. oktober 2018.

Eksterne lenker
---------------

* The Oslo Diplomatic List på UDs nettside Diplomatiske forbindelser
* Utenriksdepartementet om bilaterale forbindelser mellom Tyskland og Norge (arkivert nettside)
* Embassypages.com om ambassaden

| * v
* d
* r
Ambassader i Oslo |
| --- |
| Afghanistan **·** Algerie **·** Argentina **·** Belgia **·** Bosnia-Hercegovina **·** Brasil **·** Bulgaria **·** Burundi **·** Canada **·** Chile **·** Colombia **·** Cuba **·** Danmark **·** De forente arabiske emirater **·** Egypt **·** El Salvador **·** Estland **·** Filippinene **·** Finland **·** Frankrike **·** Georgia **·** Ghana **·** Hellas **·** India **·** Indonesia **·** Irak **·** Iran **·** Irland **·** Island **·** Israel **·** Italia **·** Japan **·** Jordan **·** Kasakhstan **·** Kina **·** Kosovo **·** Kroatia **·** Latvia **·** Litauen **·** Marokko **·** Mexico **·** Myanmar **·** Nederland **·** Nord-Makedonia **·** Pakistan **·** Peru **·** Polen **·** Portugal **·** Romania **·** Russland **·** Saudi-Arabia **·** Serbia **·** Slovakia **·** Spania **·** Sri Lanka **·** Storbritannia **·** Sudan **·** Sveits **·** Sverige **·** Sør-Afrika **·** Sør-Korea **·** Sør-Sudan **·** Thailand **·** Tsjekkia **·** Tunisia **·** Tyrkia **·** Tyskland **·** Ukraina **·** Ungarn **·** USA **·** Venezuela **·** Vietnam **·** Østerrike |

|  |  |
| --- | --- |
| Oppslagsverk/autoritetsdata | Riksantikvaren kulturminne
 |